На основу члана 5. Закона о јавним предузећима („Службени гласник РС“, број 15/2016) и члана 37. Статута Града Ниша („Службени лист града Ниша“, број 88/2008 и 143/2016),

Скупштина Града Ниша, на седници од \_\_\_\_\_\_\_2018.године, донела је

**ОДЛУКУ**

**О ДОПУНИ ОДЛУКЕ О ОСНИВАЊУ ЈАВНОГ КОМУНАЛНОГ ПРЕДУЗЕЋА „ПАРКИНГ- СЕРВИС“- НИШ**

**Члан 1.**

У Одлуци о оснивању Јавног комуналног предузећа „Паркинг-сервис“ - Ниш („Службени лист Града Ниша“, број 145/2016-пречишћен текст), после члана 40. додаје се члан 41. који гласи:

„Члан 41.

Предузеће и Јавно комунално предузеће „Медиана" Ниш закључиће посебан уговор, којим ће се ближе уредити преузимање обављања комуналне делатности од локалног интереса - декорације града у делу постављања и одржавања урбаног мобилијара (клупе, жардињере, дечији мобилијар и сл.) из ЈКП „Паркинг-сервис“Ниш у ЈКП „Медиана" Ниш, са имовином, опремом и запосленима неопходним за обављање наведене делатности, као и остали елементи од значаја.“

**Члан 2.**

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Мр Раде Рајковић

Образложење

Правни основ за доношење Одлуке о допуни Одлуке о оснивању Јавног комуналног предузећа „Паркинг-сервис“ - Ниш су члан 5. Закона о јавним предузећима (''Службени гласник РС'', број 15/2016) и члан 37. Статута Града Ниша (''Службени лист Града Ниша", број 88/2008 и 143/2016), којима су утврђена овлашћења јединице локалне самоуправе у вези са оснивањем јавних, односно јавних комуналних предузећа за обављање комуналних делатности.

Предложеном Одлуком обавезује се ЈКП „Паркинг-сервис“ Ниш да са ЈКП „Медиана“ Ниш закључи уговор којим ће регулисати обављање комуналне делатности од локалног интереса-декорације града у делу постављања и одржавања урбаног мобилијара (клупе, жардињере, дечији мобилијар и сл.), као и друга питања од значаја за обављање ових послова, с обзиром да ЈКП „Медиана“ Ниш преузима обављање ове делатности.

На основу наведеног, а имајући у виду обавезу Града Ниша да као јединица локалне самоуправе на својој територији обезбеди обављање комуналне делатности у складу са важећом регулативом, као и обавезу Града Ниша да, као оснивач јавних комуналних предузећа обезбеди оптимално пословање истих, Секретаријат за комуналне делатности, енергетику и саобраћај израдио је нацрт одлуке.

У складу са прописаном процедуром, Секретаријат за комуналне делатности, енергетику и саобраћај прибавио је мишљење Службе за послове Скупштине Града, број 308/2017-22 од 24.11.2017. године.

ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ

Секретар Владислава Ивковић